Informácia o dividendovej politike štátu 
ako vlastníka akcií obchodnej spoločnosti Slovenské telekomunikácie, a.s.

V rezorte dopravy, pôšt a telekomunikácií  sa úloha bodu D.22. uznesenia vlády číslo 525/2001 k Návrhu východísk štátneho rozpočtu na rok 2002, a to vypracovať návrh dividendovej politiky štátu ako vlastníka akcií, vo vzťahu k privatizácii štátnych monopolov (Slovenské elektrárne, a.s., Slovenský plynárenský priemysel, š.p., Transpetrol, a.s., Slovenské telekomunikácie, a.s.) dotýka iba spoločnosti Slovenské telekomunikácie, a.s. Na základe uvedenej úlohy bol spracovaný návrh dividendovej politiky štátu ako vlastníka akcií obchodnej spoločnosti Slovenské telekomunikácie, a.s. 
Slovenské telekomunikácie, a.s. sú najväčším poskytovateľom telekomunikačných služieb v Slovenskej republike. Poskytujú miestne, diaľkové a medzinárodné telefónne služby, služby prenájmu okruhov, internet, teletex a telegraf, transmisiu rádiového a televízneho signálu  a ďalšie telekomunikačné služby. Slovenské telekomunikácie, a.s. majú podľa zákona číslo 92/1991 Zb. o podmienkach prevodu majetku štátu na iné osoby v znení neskorších predpisov charakter prirodzeného monopolu.
Privatizácia Slovenských telekomunikácií 
O transformácii a privatizácii Slovenských telekomunikácií rozhodovala vláda. Uznesením vlády číslo 896/1998 bol udelený súhlas na zrušenie štátneho podniku Slovenské telekomunikácie a na založenie akciovej spoločnosti so 100 % účasťou štátu z majetku zrušeného štátneho podniku. Následne Ministerstvo dopravy, pôšt a telekomunikácií SR založilo 30. decembra 1998 podľa § 154 a nasl. Obchodného zákonníka a § 5 zákona číslo 192/1995 Z.z. o zabezpečení záujmov štátu pri privatizácii strategicky dôležitých štátnych podnikov a akciových spoločností obchodnú spoločnosť Slovenské telekomunikácie, a .s., a to vložením celého majetku zrušeného štátneho podniku Slovenské telekomunikácie so sídlom v Bratislave do spoločnosti. 
Privatizácia Slovenských telekomunikácií, a.s. sa uskutočnila podľa § 10 zákona číslo 92/1991 Zb. priamym predajom časti majetkovej účasti štátu vopred vybranému strategickému partnerovi. Víťazom medzinárodného tendra sa stala spoločnosť Deutsche Telekom AG. Na základe uznesenia vlády číslo 547/2000 bola zmenená majetková účasť štátu v súvislosti s odpredajom časti akcií vopred určenému záujemcovi a zvýšením základného imania. Po privatizácii je nasledovná vlastnícka štruktúra spoločnosti:  51 % akcií Deutsche Telekom AG, 34 % akcií Ministerstvo dopravy, pôšt a telekomunikácií SR a 15 % akcií Fond národného majetku SR. Slovenská republika zastúpená Ministerstvom dopravy, pôšt a telekomunikácií SR je po privatizácii jedným z minoritných akcionárov spoločnosti. 
Dividendová politika
Podľa platnej legislatívy je jedným zo základných práv akcionára získavať podiel na zisku (dividendu) spoločnosti. Dividenda je tá časť zisku akciovej spoločnosti, ktorá sa na základe rozhodnutia valného zhromaždenia rozdeľuje akcionárom. Akcionár sa zaujíma predovšetkým o dividendový výnos. Pre akciovú spoločnosť je významný vzťah medzi časťou zisku, ktorá je vyplatená akcionárom a časťou zisku, ktorá je reinvestovaná do podnikania. Dividendová politika predstavuje určenie princípov, na základe ktorých bude obchodná spoločnosť zisk zadržiavať alebo rozdeľovať na dividendy, prípadne používať na iné  účely. Podkladom pre formulovanie dividendovej politiky by mali byť dlhodobé podnikateľské plány spoločnosti, priebežne aktualizované a schvaľované valným zhromaždením spoločnosti.
Pri návrhu dividendovej politiky štátu v akciovej spoločnosti Slovenské telekomunikácie, a.s. musí ministerstvo rešpektovať platnú legislatívu, charakter prirodzeného monopolu a zmenu vlastníckych vzťahov. Z uvedeného vyplýva, že ako minoritný akcionár musí vychádzať zo svojho postavenia a dohody spoluvlastníkov. Zároveň je potrebné brať do úvahy zámery privatizácie, účel vstupu strategického investora a dohody o spoločnej stratégii spoločnosti vrátane dividendovej politiky, ktorá by zaručovala optimálne zhodnocovanie majetku akciovej spoločnosti. 
Východiskom koncepcie dividendovej politiky štátu v spoločnosti Slovenské telekomunikácie, a.s. je akcionárska zmluva uzatvorená medzi účastníkmi privatizácie (FNM SR, štátom, spoločnosťou a strategickým partnerom) a stanovy spoločnosti. Manažment spoločnosti je povinný zabezpečiť a predložiť predstavenstvu spoločnosti návrh podnikového plánu a rozpočtu vrátane odporúčanej výšky dividend spoločnosti, ak sa tieto vyplácajú. Podľa stanov spoločnosti je rozdeľovanie zisku po úhrade daní a iných fiskálnych povinností štátu viazané na rozhodnutie valného zhromaždenia. 
Postup pri rozdeľovaní zisku spoločnosti Slovenské telekomunikácie, a.s. a vyplácaní dividend nadväzuje na ďalšie záväzky akcionárov prijaté v akcionárskej zmluve, ktorá je súčasťou zmluvy o kúpe a upísaní akcií spoločnosti. Jedným zo záväzkov je investícia spoločnosti do rozvoja svojich hlavných aktivít v rozsahu min. 1 mld. EUR do roku 2003. Preto v súčasnej fáze zrýchleného rozvoja infraštruktúry ako aj z dôvodu prípravy spoločnosti na úplnú liberalizáciu trhu v roku 2003 Slovenské telekomunikácie, a.s. nenavrhujú vyplácanie dividend. Tento postup je v súlade s odporúčaním a skúsenosťami Deutsche Telekom AG ako strategického investora. Z uvedených dôvodov nebola aktívna dividendová politika zahrnutá do Podnikateľského a obchodného plánu Slovenských telekomunikácií, a.s. na roky 2002 - 2004. Vytvorený zisk spoločnosti bude použitý na investičnú výstavbu a projekty na rozširovanie podnikania.
Napriek tomu každoročne je možné prehodnotiť dividendovú politiku podľa výšky dosiahnutého zisku a zohľadnení vyššie uvedených skutočností a odsúhlasiť vyplatenie dividend akcionármi spoločnosti po závierke a prezentácii finančných výsledkov. Takéto rozhodnutie bude súčasťou výročného valného zhromaždenia akcionárov. 

Záver
Ministerstvo dopravy, pôšt a telekomunikácií ako minoritný akcionár spoločnosti nemá námietky voči uplatňovaniu pasívnej dividendovej politiky v spoločnosti Slovenské telekomunikácie, a.s., t.j. reinvestovaniu zisku určeného na dividendy do podnikania a tým naplnenia zámeru investičného rozvoja hlavných aktivít spoločnosti. Avšak každoročne podľa dosiahnutého hospodárskeho výsledku spoločnosti bude  požadovať prehodnotenie prijatej dividendovej politiky za účelom získania dividend, ktoré budú využité na zvýšenie nedaňových príjmov štátneho rozpočtu. Pritom bude brať do úvahy záujem majoritného akcionára, aby prípadný úbytok finančnej hotovosti z titulu vyplatenia dividend bol vyvážený prílivom finančnej hotovosti zo záväzkov súvisiacich so Slovenským rozhlasom a Slovenskou televíziou.